मिली जानकारी के अनुसार एक युवक ने जिला प्रशासन को शिकायत दी थी कि बुधवार को बाल्मीकि बस्ती में नाबालिग का विवाह करवाया जा रहा है। सूचना मिलने के बाद जिला बाल विवाह निषेध अधिकारी सुनीता शर्मा के नेतृत्व में गठित टीम सहायक नीलम व अवतार एवं पुलिस कर्मचारियों के साथ बस्ती में पहुंचीं। जहां टीम ने युवती के परिजनों से उसकी उम्र के कागजात मांगे। कागजात में लड़की की आयु 13 वर्ष छह माह पाई गई। जिस पर अधिकारियों ने विवाह रोके जाने का फरमान जारी कर दिया। अधिकारी सुनीता शर्मा ने बताया कि नाबालिग युवती के विवाह के लिए बुधवार को बारात पहुंचने का कार्यक्रम था। लेकिन शिकायत मिलने पर की गई जांच में युवती नाबालिग पाई गई। जिस कारण उसका विवाह रुकवा दिया गया है। मामले की रिपोर्ट डीसी चन्द्रशेखर व एसपी कुलदीप सिंह को मामला बारे रिपोर्ट सौंपी गई।